КIарэ Анатолэ и цIэр иджы зэрехьэ
Налшык къалэм дэт «Гимназие №4» муниципальнэ кIэзонэ еджапIэм фIащащ Урысейм и ЛIыхъужь милицэм и полковник КIарэ Анатолэ СулътIан и къуэм, лIыгъэрэ хахуагъэрэ къигъэлъагъуэу 2008 гъэм щIышылэм и 12-м бзаджащIэхэм яIэщIэкIуэдам, и цIэр.
КIарэ Анатолэ 1957 гъэм жэпуэгъуэм и 11-м Налшык къалэ къыщалъхуащ. 1974 гъэм абы къиухащ курыт еджапIэ №4-р, а гъэ дыдэм КъБКъУ-м физическэ гъэсэныгъэмкIэ и факультетым щIэтIысхьащ.
1981 гъэм къэрал кIуэцI IуэхухэмкIэ органхэм лэ- жьэн щыщIидзащ, Налшык къалэ и оперуполномоченнэу ягъэуващ. 2005 гъэм и шыщхьэуIум КъБР-м щыIэ МВД-м и УБОП-м и унафэщI къулыкъум пэрыуващ.
Фэеплъ зэхыхьэм хэтащ къэрал кIуэцI IуэхухэмкIэ министру КъБР-м щыIэ полицэм и генерал-лейтенант Ромашкин Игорь, КъБР-м Экономикэ, жылагъуэ шынагъуэншагъэмкIэ и советым и Секретарь Тату Къазбэч, КъБР-м и Правительствэм и УнафэщIым егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Алэкъей Арсен, IуэхущIапIэ зэмылIэужьыгъуэхэм я унафэщIхэр, къэрал кIуэцI IуэхухэмкIэ IэнатIэхэм я ветеранхэр, КIарэ Анатолий и Iыхьлыхэмрэ благъэхэмрэ.
Ромашкин Игорь жиIащ КIарэ Анатолий нобэми зэращымыгъупщар икIи ягу зэрилъынур. Министрым КIарэм и адэ-анэм, Iыхьлыхэм яжриIащ сыт щыгъуи щIэгъэкъуэн зэрахуэхъунур.
— Анатолий лIыгъэрэ хахуагъэрэ къигъэлъагъуэу япэщIэтащ гуп зэрыгъэхъуа бзаджащIэхэм. Зи IэщIагъэм хуэIэижь, Iуэхум куууэ хэзыщIыкI унафэщIыр и лэжьэгъухэм, и нэIэм щIэтхэм я дежкIэ щапхъэу щытащ. И гъащIэр иухыху цIыхугъэ зыхэлъ офицер нэсу зыкъигъэлъэгъуащ, — жиIащ министрым.
Урысейм и ЛIыхъужьым пщIэ хуащIу школым и еджакIуэхэр усэхэм къеджащ, къэрал кIуэцIкъулыкъум и капитан Фединэ Любовь «Зажгите свечи» уэрэдыр игъэзэщIащ.
Тату Къазбэчрэ Алэкъей Арсенрэ псалъэ гуапэ жраIащ КIарэ Анатолий и Iыхьлыхэмрэ благъэхэмрэ.
ХэкIуэда офицерым и шыпхъу КIарэ Зое къызэхуэсахэмрэ Iуэхур къызэзыгъэпэщахэмрэ фIыщIэ яхуищIащ къыхуащIа гулъытэм папщIэ. Абы гимназием и еджакIуэхэр къыхуриджащ гъэсэныгъэ яхэлъу, ди щIыналъэм къыхуэщхьэпэу дунейм тетыну.
Къызэхуэсахэм удз гъэгъахэр щагъэтIылъащ КIарэ Анатолий и фэеплъым деж.
КъБР-м щыIэ МВД-м и пресс-IуэхущIапIэ.
